  Виталий Пронин Школаез йылпумъясьёс туж сюлмасько экзаменъёссы понна: ку но кызьы соос ортчозы? Эгра черкогуртысь 1-тӥ школаысь 11-тӥ классын дышетскись Маша Данилова: — Зэмзэ вераса, ЕГЭ-ез ӝоггес сётэме потэ ини. Гожтод но, ужед быроз. Нош али дасяськыса но ваньмыз йырысь кошке. Эшшо школалэсь мӧзми на, эшъёсы уг тырмо, нош та милям берпуметӥ дышетскон армы вал. Оло, кинэн ке воксё адӟиськыны уз кылды ни. Огез гинэ умой: экзаменлы дасяськыны дыры тросгес. Быръем экзаменъёсы капчиесь ик ӧвӧл — история но обществознание. Кыкезъя ик трос материал лыдӟыса потоно. Эшшо бадӟым шумпотон — базовой математикаез сётытэк яра. Со капчи ке но, сюлмаськытэ вал. Алнаш ёросысь Сьӧд Ошмес школаысь 11-тӥ классын дышетскись Юлия Архипова: — Кышкыт экзамен сётыны. Интернет пыр дышетскыны мыным туж секыт потэ. Куддыр школаын но дышетӥсьёслэсь верамзэс ум валаське но, нош татын одӥг пол гинэ материалэз валэкто, нош тон котьмар кар собере. ЕГЭ сяна, гуртысь уж лэсьтон вань на. Ярам, дырдэ валаса радъяськод ке, нош аналскиськод ке — тросэз лэсьтытэк кыле. Дэри ёросысь Подшивал школаысь 11-тӥ классын дышетскись Ульяна Смирнова: — Мынам дышетскыны вань мотивацие ышиз. Дышетӥсьёс номыр уг верало, кызьы но ку ваньмыз ортчоз, дасяськонмы палэнэ кыле. Гуртын пукиськод но шутэтскиськод кадь, нош ЕГЭ матэктэ но матэктэ. Экзаменъёс сётыны уг кышкаськы, ӝоггес гожтысал но вунэтысал соос сярысь. Кышкасько огезлэсь гинэ, ЕГЭ-ез онлайн амалэн карозы шуыса. Мон копак уг валаськы Интернетэз, нош сигнал ышиз ке, баллъёстэк кылид ке... Алнаш ёросысь Вуж Утчан школаысь 9-тӥ классын дышетскись Кристина Чернова: — Дистанционкае потыкумы, мон шумпотӥ вал, кӧня ке шутэтско шуыса, нош сэре кышкыт луиз: кызьы бен дышетском? Кызьы ОГЭ сётом? Ярам, экзаменъёсты быдтӥзы. Зэмзэ вераса, мон шумпотӥ, мултэс малпаськыса со сярысь уг улы ни шуыса. Гуртын пукыса, яратоно ужелы тросгес дыры луиз: лыдӟиськисько, кылбурасько. Алёна Мохова Теги: Дарт Егитъёс Школа  